35. schôdza NR SR - 2.deň - B. popoludní
Dátum: 2021-07-24
Poslanec: Kuffa, Filip (-)
Druh vystúpenia: Vystúpenie v rozprave

17. Vážený pán predsedajúci, vážený pán predkladateľ, kolegyne, kolegovia, tento návrh zákona, tak ako sme ho nepodporili do skráteného legislatívneho konania, nepodporíme ho ani v prvom, a keď, nedajbože, prejde do druhého, ani v druhom čítaní ho nepodporíme. Mnohí sa pýtate, že prečo sme teraz spravili to, že sme sa ešte 13 prihlásili do diskusie a že zdržiavame túto vec a mali by sme pristúpiť k hlasovaniu a odmietnuť to. No prerátavali sme si počty poslancov a prišli sme nato, že momentálne v tomto zložení, v akom sme tu sedeli ráno pri hlasovaní, tak by to akurát o jeden hlas prešlo, a prenikli také informácie, že niektorí poslanci koalície si už plánujú svoje dovolenky, že už mali vycestovať, čiže stavili sme tú kartu ešte na to, že sa zníži kvórum a v podstate podarí sa nám vybojovať to, že tento návrh zákona neprejde. Dotknem sa niektorých vecí, ktoré tu odozneli v rozprave, bol tu oslovený aj pán minister zdravotníctva a to možno takých päť bodov, čo sme sa o tom bavili a čo nám teda ako opozícii bolo vyčítané. Bolo nám vyčítané, že opozícia tu všetko kritizuje, že oni chápu, že opozícia je tu na to, aby bola proste proti, ja som to už povedal vo faktickej, zopakujem to znova, veď predsa všetky tie návrhy zákonov, ktoré tu boli pre pomoc ľuďom, čo sa týka tejto pandémie, však sme to tu jednohlasne schvaľovali. Však opozícia, to boli, proste zo všetkých prítomných všetky hlasy ste tu dostali. Ale keď prídete s takýmto návrhom zákona, ktorý rozdeľuje spoločnosť, segreguje ľudí, tak za takéto zákony, hádam nečakáte, že budeme za nich hlasovať. Vyčítali ste nám, že nemáme riešenia, že nepomáhame, že len vykrikujeme, raz kritizujeme to, raz to, raz kritizujeme, že ste mali zavreť hranice, teraz, keď ich zavrete, zas kritizujeme, že mali byť otvorené. No ale, vážení, aká bola situácia pred rokom, pred rokom, keby ste zavreli hranice, tak možno by sa vám podarilo niečo obmedziť, že by, že by teda tí cestovatelia, tí cestujúci ľudia, že by možno nedoniesli ten vírus, ale dneska tu je už situácia úplne iná. Vyčítali ste nám pomoc ľuďom, ja som to tu už povedal. Vy keď ste tu niečo robili, že to vytĺkate vy, alebo teda my politické body, že si hneď všetko dávame, tak, vážení, keď prepukol COVID-19 v jednom zariadení, a dostal som vtedy informáciu, že zamestnanci zo strachu, teda že by sa nakazili a zomreli, zutekali, aj keď vtedy už bol vyhlásený núdzový stav a v podstate zo zákona nemohli utiecť, utiekli, lebo každému je prednejší vďaka tomu strachu svoj život ako, ako nejaké zamestnanie, a vtedy hovorili, že v podstate nestíhajú tie denné, nočné služby, sa starať o tých ľudí, boli to v podstate starší ľudia, ktorí boli nakazení, a teda tá nákaza postupovala ďalej. Ja som sa vtedy ponúkol a povedal mi o tom môj brat, že počúvaj, je také a také zariadenie, že kolabujú, že či ideme. No aj mu vravím, že jasné, že proste vybav to tam, že ideme. Pýta sa ma: „Nebojíš sa?“ No nebojím sa, však nebol som ešte s nakazeným, ale tak keby som sa bál, tak nedávam túto ponuku, že tam idem, že tam idem pomáhať. A nemal som potrebu to proste dávať na Facebook alebo točiť videá, že pozrite sa na mňa, že aký som hrdina. Iný prípad, čo ste tu mali, keď ste boli niektorí nakazení, ste sa zavreli do izieb, moja mama ako lekárka bola celý ten čas v prvej línii, proste ošetrovala ľudí a dosť dlho, dosť dlho tomu v podstate odolávala. Však tí lekári, vy ako lekári ste teda naučení, pre vás je to normálny štandard, nejaké tie hygienické opatrenia, ktoré sa zaviedli, pre vás sú štandardom, pre nás, v podstate my nie sme na to zvyknutí, tí ostatní, ale po roku sa nakazila a zhodou okolností my sme vtedy cestovali späť a môj otec sa nestiahol vtedy od, od svojej manželky, že povedal, že ty si nakazená, nechám ťa tak. Nie, išiel ku nej, proste staral sa o ňu ako o svoju o manželku, aj keď sa nakazil sám. Čiže to margo toho, akých hrdinov tu vy hráte. Nikde som o tom nerozprával, ale v podstate táto diskusia dneska dospela do takého bodu, že musel som to tu povedať. Bolo tu spomínané, že sme odporcovia očkovania, že vyzývame ľudí na to, aby sa neočkovali, a ja neviem, aké podobné veci. No ja som tuná nikoho nevidel, že by nejako vyzýval ľudí na to, aby sa neočkovali, my sme predsa hovorili, to každý dospelý človek má slobodnú voľbu, nech si povie, či sa chce očkovať, alebo neočkovať. A nepodmieňujte to vy potom takýmito návrhmi zákonov, vy poviete, že však my nehovoríme o povinnom očkovaní. No ale nie, poviete, že keď nebudeš mať papier, keď nebudeš mať GreenPass, COVID pas, tak ťa nepustíme do krčmy. A včera to tu dobre povedali, že po novom vás výjazd do krčmy, nie výjazd, po novom vás pivo bude stáť 72 euro alebo 32 euro, alebo 17 euro jedno pivo. A že prečo? No lebo si zaplatíte za test, za PCR test a k tomu, ja neviem, dve eurá za pivo, hej. Čiže keď budete chcieť ísť do krčmy a podporiť, teda to je tá vaša veľká podpora pre prevádzky, tak toho občana to bude stáť, jedno pivo 72 euro. Brat, ktorý je absolventom medicíny, keď som sa ním ešte pred nejakým časom rozprával, však oni jak absolventi chodia teda praxovať už aj počas štúdia. A on mi povedal, že sa dá zaočkovať. Bavili sme sa vtedy o tom, ja som mu povedal svoj názor, on povedal svoj názor ako lekár a hovorí: „Som v prvej línii, vidíš, že nás lekárov v podstate tlačia do toho, aby sme sa dali očkovať, a nám teda na škole povedali, že je to v podstate určitá forma ochrany voči tomu ochoreniu.“ Ja som povedal, že dobre, však je to tvoje rozhodnutie, si tam v prvej línii. A vy poviete, že my týchto ľudí zatracujeme? Tak ja by som mal práve svojho brata jak prvého zatratiť! Dotkli sme sa tu aj otázky, že či sa robia nejaké opatrenia, že by sme mali nabádať. Už tu to, pán minister, raz bolo povedané dneska v rozprave ohľadom pľúcnych ventilátorov, že v podstate ten obsluhujúci personál nevedel obsluhovať tieto prístroje. A to neni, hej, nejaké hoaxy alebo konšpirácie, čo sa šíria. Však ja som sa rozprával s lekármi o tom, a tí mi povedali, však vy si zoberte normálnu vec, vy jak vojak, čo ste trénovaný, a keď zoberiete možnože nejakú, nejakého človeka, čo nie je trénovaný, alebo môžme to povedať, muž a žena, tak každý má inú kapacitu pľúc. A tí hovoria, že tie prístroje sú nastavené rovnako, a tam veľmi citlivo musíte pristupovať k tomu, aby ste toho človeka sledovali, a jednoducho tú ventiláciu nastavujete, nastavujete mu tak, aby mu to nepoškodilo tie pľúca ešte viac. A hovorili mi, však, samozrejme, povedali, že z Ameriky teraz dakto bude, že niečo proti Amerike, ale ten príklad povedali, že tam boli tie prípady, kedy tie ventilátory v podstate poškodili pľúca, poškodili tie tkanivá pľúc, čiže tým pacientom to mnohokrát nepomohlo, ale možnože mohlo ich to vyslovene ešte doraziť, hej, v tej chorobe. A keď vám to môžem povedať možno ako vojakovi, predstavte si, ten vojenský výcvik keď máte. Vojak keď ide, však v podstate on sa zoznamuje so všetkým, príde určite do kontaktu so zbraňou, so zbraňovými systémami, hej, vysvetlí sa, ja neviem, konštrukciu, jak funguje, jak sa strieľa, ale teraz ste rozdelení, hej, tu máte delostrelcov, tu máme nejaké lafetované zbrane, máte tu pešiakov, hej, tu možnože so samopalmi, máte potom špeciálne jednotky, sú ostreľovači a vymeňte teraz nejakého vojaka z pechoty, dajte mu teraz, že ide robiť ostreľovača zo dňa na deň. On síce tú pušku bude mať, on vie o tom, že má tam zásobník, má tam poistku, má tam teda záver, s ktorým musí nabíjať, vie, že si musí nabiť náboj, ale keď mu poviete, že traf ten cieľ na 1,5 km, možno ho trafí, možno ho netrafí. A presne to isté, presne túto istú otázku máte medzi lekármi, hej. Vy nemôžte čakať, možnože nejaký lekár, ktorý s tým nerobil, že zo dňa na deň v podstate chytí teraz ten prístroj alebo ten ventilátor a že bude proste tip-top, a keby som vám to povedal na tú úroveň tých vojakov, že vy teraz budete porovnávať nejakého pešiaka, že sa vyrovná v týchto zručnostiach nejakému ostrelovačova.... ostreľovačovi. Potom ešte ako doktorovi čo vám poviem, keď sa tu zaviedla tá očkovacia lotéria, tie očkovacie bonusy, že keď presvedčíte človeka od 50 do 60 rokov, dostanete 30 euro, nad 60 rokov tam bolo, ja neviem, či 50, či 60 a nad 60 deväťdesiat euro, tak lekári mi vtedy písali a písali mi to v podstate dosť tak v zlom a nazlostení, že prečo to robíte, že čo to tam prijímate, že prečo vy dávate lotérie, prečo dávate nejaké, nejaké očkovacie bonusy, prečo podporujete dílerov. Však nám lekárom ste sľúbili odmeny, dobre, dačo sme dostali, celý čas sme tu boli v prvých líniách, v podstate zo začiatku nikto nevedel, čo to bude, každý strašil, že všetci pozomierame, napriek tomu sme v tých prvých líniách boli a v podstate na nás nikto nepamätá. A hovorím, darmo vy spúšťate nejaké lotérie, darmo vy spúšťate nejaké bonusy. Ale však keď pôjdete tak tou cestou ďalej a keď na nás lekárov budete kašlať, tak jednoducho dospejete do bodu, že už paradoxne ani to vaše očkovanie, ktoré tak pretláčate, tak nebude mať kto robiť, lebo lekári sa vám proste vykašlú na hlavu, keď, keď majú byť takto odmeňovaní. Aj zvlášť, keď stoja v prvej línii. Ďakujem, toľko k tomu.